ዘንድሮ በበርሊን ለአምስት ቀናት በድምቀት የተከበረዉ የወንጌላዊት ቤተ-ክርስትያን በዓል ለየት የሚያደርገዉ የዛሬ 500 ዓመት የሮማ ካቶሊክ ቤተክርስትያን ሕግጋቶችን በመቃወም 95 ጭብጥ የዝርዝር ሃሳቦችን ያቀረበዉ ጀርመናዊ ማርቲን ሉተር በካቶሊክ ቤተ-ክርስትያን ላይ ተኃድሶን አድርጎ ፕሮቴስታንት የተሰኘዉን ኃይማኖት የመሰረተበት ዓመት መታሰብያ በመሆኑም ነዉ። ማርቲን ሉተር የዛሬ 500ዓመት በምስራቃዊ ጀርመን ዛክሰን አንሃልት ፊደራላዊ ግዛት ቪተምበርግ በምትባል ትንሽ ከተማ በሚገኝ የካቶሊክ ቤተ-ክርስትያን አምድ ወይም በር ላይ የያዛቸዉን የለዉጥ ሕግጋቶች ለጥፎ ተቃዉሞዉን ያሰማበት ከተማ በመሆኑም ዝግጅቱ እንደ በርሊን ሁሉ በትንሽዋ በቪተምበርግ ከተማም ነበር። የበርሊን ደብረ ገነት ቅዱስ አማኑኤል ቤተ-ክርስትያን አስተዳዳሪ መላከ ገነት አባ ብርሃነ መስቀል ተድላ እንደነገሩን የዘንድሮዉ በዓል ለየት ያለ ነበር።
